सुखबीर बादल को हुआ कोरोना, सोमवार को खेमकरण में की थी रैली
शिरोमणि अकाली दल के अध्यक्ष सुखबीर सिंह बादल को कोरोना वायरस हो गया है। उनकी कोरोना वायरस संक्रमण की रिपोर्ट पॉजिटिव आई है।
चंडीगढ़: शिरोमणि अकाली दल के अध्यक्ष सुखबीर सिंह बादल को कोरोना वायरस हो गया है। उनकी कोरोना वायरस संक्रमण की रिपोर्ट पॉजिटिव आई है। गौरतलब है कि उन्होंने सोमवार को ही खेमकरण में एक रैली में हिस्सा लिया था। रैली में काफी संख्या में लोग पहुंचे थे। उनके साथ दर्जनों नेता और सुरक्षाकर्मी मंच पर थे। रैली के बाद उनके कोरोना वायरस से संक्रमित होने की पुष्टि हुई है।सुखबीर सिंह बादल ने ट्वीट करके कोरोना संक्रमित होने की जानकारी दी। उन्होंने लिखा, "मैं सभी को सूचित करना चाहता हूं कि मेरा कोरोना वायरस टेस्ट पॉजिटिव आया है। मेरा स्वास्थ्य ठीक है और प्रोटोकॉल के अनुसार मैंने खुद को आइसोलेट कर लिया है। जो पिछले कुछ दिनों के दौरान मेरे संपर्क में आए हैं, मैं उन लोगों से अनुरोध करता हूं कि वह खुद को आइसोलेट कर लें और कोरोना टेस्ट करा लें।"भारत में एक दिन में कोविड-19 के 24,492 नए मामले सामने आने के बाद देश में संक्रमितों की कुल संख्या बढ़कर 1,14,09,831 हो गई। देश में लगातार छठे दिन 20 हजार से अधिक नए मामले सामने आए हैं। केन्द्रीय स्वास्थ्य मंत्रालय की ओर से मंगलवार की सुबह आठ बजे जारी किए गए अद्यतन आंकड़ों के अनुसार, देश में 131 और लोगों की मौत के बाद मृतक संख्या बढ़कर 1,58,856 हो गई। देश में उपचाराधीन मरीजों की संख्या भी बढ़ गई है और अभी 2,23,432 लोगों का कोरोना वायरस संक्रमण का इलाज चल रहा है, जो कुल मामलों का 1.96 प्रतिशत है।आंकड़ों के अनुसार, देश में अभी तक 1,10,27,543 लोग संक्रमण मुक्त हो चुके हैं। हालांकि मरीजों की ठीक होने की राष्ट्रीय दर में गिरावट आई है और वह 96.65 प्रतिशत है। वहीं, कोविड-19 से मृत्यु दर 1.39 प्रतिशत है। आंकड़ों के अनुसार, पिछले 24 घंटे में जिन 131 लोगों की वायरस से मौत हुई, उनमें से महाराष्ट्र के 48 , पंजाब के 27 और केरल के 11 लोग थे।मंत्रालय के आंकड़ों के अनुसार, देश में वायरस से अभी तक 1,58,856 लोगों की मौत हुई है, जिनमें से महाराष्ट्र के 52,909, तमिलनाडु के 12,551, कर्नाटक के 12,397, दिल्ली के 10,944, पश्चिम बंगाल के 10,295, उत्तर प्रदेश के 8,748 और आंध्र प्रदेश के 7,185 लोग थे। स्वास्थ्य मंत्रालय ने बताया कि अभी तक जिन लोगों की मौत हुई है उनमें से 70 प्रतिशत से ज्यादा मरीजों को अन्य बीमारियां भी थीं।भारतीय आयुर्विज्ञान अनुसंधान परिषद (आईसीएमआर) के अनुसार, देश में 15 मार्च तक 22,82,80,763 नमूनों की कोविड-19 संबंधी जांच की गई है। इनमें से 8,73,350 नमूनों की जांच सोमवार को की गई थी।